SHBA: Tregu i shtëpive mbetet i kërcënuar
Me rritjen e interesave bankare 1,5 milion amerikanë mund të humbasin shtëpitë
Ekspertët thonë se me rritjen e interesave bankare dhe rënien e çmimeve të shtëpive, rreth 1 milion e gjysmë amerikanë mund të humbasin shtëpitë. Rick Sharga, ekspert në kompaninë RealtyTrac, e cila jep informacione mbi prirjet e tregut të banesave, thotë se që nga viti 2005, rastet kur banka detyrohet të konfiskojë shtëpinë për shkak të mospagimit të këstit, janë shtuar 42 përqind duke arritur pikën më të lartë. Familja Folli është një prej shumë atyre që rrezikojnë të humbasin shtëpinë. Në fillim ata paguanin 1,700 dollarë si këst mujor por pastaj i morën bankës një kredi shtesë me përqindje të ulët por jo fikse për të paguar faturat e spitalit. Tani që interesat bankare janë rritur, thotë Marilu Folli, kësti i tyre mujor është dyfishuar. thotë zonja Folli. Analistët shpjegojnë se gjatë lulëzimit të tregut të shtëpive mes viteve 2001 dhe 2006, kur interesat ishin të ulta, u trefishua sasia e kredive të marra nga njerëzit që nuk ishin plotësisht në gjendje t’i shlyenin ato. Ivy Zelman, që punon për bankën e investimeve Credit Suisse, thotë se në këto kushte, falimentimet ishin të pashmangëshme. Por kur tregu i shtëpive filloi të bjerë, kompanitë që u kishin dhënë kredi njerëzve të cilët nuk plotësonin kushtet, nisën ta ndjejnë peshën. Të martën, kompania e dytë më e madhe e këtij lloji, New Century Financial, mbeti pa para dhe deklaroi se nuk ishte më në gjendje të jepte kredi. Analisti Sharga thotë se si ajo do të ketë edhe të tjera. Si rrjedhojë, autoritetet federale pritet të kërkojnë forcimin e kritereve të huadhënies nga ana e bankave. Analistja Melody Hobson, thotë se një gjë e tillë mund të çojë në një rënie të mëtejshme të tregut të shtëpive. Ekonomistët thonë se rënia e tregut të shtëpive mund të çojë në humbje të vendeve të punës, duke i detyruar shumë amerikanë të pakësojnë shpenzimet dhe kjo, shtojnë analistët, mund ta çojë ekonominë amerikane në rënie serioze. //ii